**Sak 3 Uttalelser**

**Styret innstiller på følgende uttalelse:**

**Trygg seksuell helse**

Unge med funksjonsnedsettelse har også en seksualitet. Unge funksjonshemmede har gjennom flere prosjekter arbeidet for at ungdom med funksjonsnedsettelse og kronisk sykdom skal kunne leve ut sin seksualitet åpent og trygt. Seksualitet handler om følelser, nytelse, relasjoner, kjønn og identitet. Ofte er det normene og samfunnets barrierer som hindrer mulighetene for at kronisk syke og funksjonsnedsatt ungdommer skal ha en god seksuell helse. Fordommer mot funksjonshemmede fører til at mange får mangelfull seksualundervisning og informasjon om grensesetting. Det er svært viktig å sikre økt kunnskap i skolen, helsevesenet og samfunnet for sikre at flere får leve ut sin seksualitet.

Funksjonshemmede opplever seksuelle overgrep hyppigere enn normfungerende. I NKVTS-undersøkelsen om ungdoms erfaringer med vold og overgrep i oppveksten, en nasjonal undersøkelse av ungdom i alderen 12 til 16 år1 , kom det frem at barn og ungdom med syn, hørsel og bevegelseshemming har betydelig flere voldserfaringer enn andre barn og ungdommer2 .Det kan være vanskelig for omgivelsene å tro at noen kan forgripe seg mot funksjonshemmede. Overgriperen kan utnytte den kroppslige svakheten ved å fjerne hjelpemidler som førerhund, mobilitetsstokk og rullestoler. Dette snakkes det alt for lite om.

Det finnes svært lite forskning på vold og seksuelle overgrep mot funksjonshemmede. Mange av oss som har en funksjonsnedsettelse trenger assistanse i dagliglivet, vi opplever isolasjon og lite sosialt nettverk. Manglende assistanse og nettverk kan gjøre ungdommer med funksjonsnedsettelse mer sårbare for utnyttelse. Om en ikke får nok assistanse-timer (BPA-brukerstyrt personlig assistent) fra kommunen, kan alternativet bli at en bytter seksuelle tjenester mot assistanse. Det finnes ingen forsking på omfanget av dette, men erfaring fra våre medlemmer er at det nok er mer utbrett enn vi ønsker å tro. Ingen skal trenge å bytte sex mot assistansetjenester. Det er kommunens ansvar å sikre et tilstrekkelig vedtak som gir alle muligheter til å leve gode liv uten å måtte ty til sexarbeid for å kunne være en likestilt samfunnsborger.

**Unge funksjonshemmede krever at:**

* Seksualundervisningen må omhandle seksuelle overgrep, som inkluderer ungdom med funksjonsnedsettelse særegne sårbarhet.
* Organisasjoner og helsetjenester som jobber med ungdom og seksualitet, skal ha kunnskap om grensesetting i assistansesituasjoner
* Mer forsking på konsekvensene av manglende assistanse for unge. Det må innvilges tilstrekkelig assistansetimer som gir ungdommer mulighet til å løsrive seg og være selvstendige uten å måtte bytte seksuelle tjenester.
* Krisesenter og støttesenter må få økt kunnskap om de psykologiske konsekvensene av å oppleve seksuelle overgrep i en normbrytende kropp.
* Arbeidet med universell utforming må videreføres på krisesenter. Det må være transporttjeneste for blinde og mulighet for å få fysisk assistanse under opphold.
* Politi og helsevesen må øke kunnskapen om seksuelle overgrep, seksuell bytting av tjenester blant personer med funksjonsnedsettelse og kronisk sykdom.
* Skolering i hjelpeapparatet med særlig fokus på å skille mellom funksjonsnedsettelse og symptomer på overgrep

1UEVO-undersøkelsen

2 Hafstad & Augusti, 2019.